乙卯鄉貢鹿鳴宴次韻制使陳方叔勸駕
作者：陳著
朝代：宋

paragraphs: 我朝自開國，聚奎五星明。
人物輩稷契，製作諧莖英。
從來詞賦學，尤負器識名。
沂公事業富，蜀公德望清。
手提文正印，身爲國長城。
藐然予小子，亦知師長卿。
細將狀月露，壯欲吞幽并。
消磨凡幾載，僥倖才一鳴。
自謂錐穎脫，猶有劍氣橫。
師帥重吹送，寒賤分光榮。
向前步驟闊，平生溫飽輕。
終懷勸駕禮，肯愧鹿鳴聲。